Oikeus- ja työministeri Jari Lindströmin (ps) erityisavustaja on ollut järjestämässä rahoitusta itseään lähellä oleville bioenergiahankkeille.

Lindströmin avustaja teki viime vuonna lobbausmatkan Kiinaan.

Seurana oli talousvaliokunnan puheenjohtaja Kaj Turunen (ps).

Matkalla neuvoteltiin suomalaisten bioenergia-alan hankkeiden rahoituksesta kiinalaisten sijoittajien kanssa.

Valtioneuvoston kanslia ei ollut tietoinen Lindströmin avustajan hankkeisiin liittyvistä sidonnaisuuksista.

Oikeus- ja työministeri Jari Lindström (ps) kertoo olleensa tietoinen erityisavustajansa Leena Riekkolan sivubisneksistä. Riekkolan virallinen työnantaja, valtioneuvoston kanslia, ei ollut. PETTERI PAALASMAA

Oikeus- ja työministeri Jari Lindströmin erityisavustaja Leena Riekkola, 59, teki viime vuoden marraskuussa lobbausmatkan Kiinaan.

Riekkolan matkaseurana ei ollut Lindström, vaan toinen kansanedustaja, eduskunnan talousvaliokunnan puheenjohtaja Kaj Turunen (ps). Mukana oli myös Nurmeksen kaupunginjohtaja Asko Saatsi.

Riekkola, Turunen ja Saatsi tapasivat neljä päivää kestäneen matkansa aikana Shenzhen Capital Group - ja Shenzhen Qianhaihuashenggongying Fund -rahastojen johtoa.

Jälkimmäisen rahaston hallituksen puheenjohtaja Tong Jianliang oli vieraillut vaimoineen ja lapsineen Nurmeksessa, ja Saatsi oli kutsuttu vastavierailulle.

Matkansa aikana delegaatio tapasi myös suomalaisittain varsin mielenkiintoisen henkilön, herra Lin.

- Minulla oli ilo ja kunnia tavata eräs Kiinan tunnetuimmista lobbareista, Herra Li, joka esitteli esimerkiksi suomalaisen Nokian Kiinan valtiojohdolle vuonna 1992, Saatsi kertoi 1. joulukuuta 2016 blogissaan.

Saatsin mukaan " yksikään iso hanke ei etene, jos sitä ei ole esitelty ensin oikeille tahoille " .

- Pieni Nurmes on nyt jo tunnettu kaikilla edellä mainituilla tahoilla ja ovet ovatkin nyt auki yritysten yhteistoimintaan ja pääomittamiseen, Saatsi hehkutti.

Suomalaisdelegaatioon kuului Turusen lisäksi oikeus- ja työministeri Jari Lindströmin erityisavustaja Leena Riekkola ja Nurmeksen kaupunginjohtaja Asko Saatsi. KUVAKAAPPAUS

Rahaa kotiseudulle

Matkan tarkoituksena oli edistää Myllykoskelle, Savonlinnaan ja Nurmekseen kaavailtuja bioenergiahankkeita, joita kohtaan kiinalaiset sijoittajat ovat ilmaisseet kiinnostusta.

Lindström on kotoisin Myllykoskelta, Turunen asuu Savonlinnassa.

Kouvolassa asuva Riekkola on kaupparekisterin mukaan Feedstock Optimum -nimisen bioteknologiayrityksen toimitusjohtaja. Yrityksen kotipaikaksi on merkitty Nurmes.

Etenkin Riekkola on ollut aktiivisesti edistämässä Lindströmin kotiseudulle Myllykoskelle kaavailtua bioetanolitehdasta.

Kouvolan Sanomat uutisoi 19. tammikuuta Riekkolan suulla kiinalaisten rahoitusyhtiöiden konsortion olevan investoimassa vajaat 300 miljoonaa euroa suomalaisiin biopolttoainetehtaisiin.

Hankkeen kokonaisuuden organisoinnista vastaavan Riekkolan mukaan asiasta on jo tehty esisopimus.

- Asia etenee nyt kevättalven aikana. Ministeri Lindström on ollut asiassa aloitteellinen, ja hänen ministeriasemansa kautta asiaa on saatu viety eteenpäin, Riekkola kertoi pari viikkoa sitten.

Riekkola ja eduskunnan talousvaliokunnan puheenjohtaja Kaj Turunen (ps) vierailivat viime vuoden marraskuussa Kiinassa. Matkalla lobattiin suomalaista bioenergiaosaamista. KUVAKAAPPAUS/ITÄ-SAVO

Monta rautaa tulessa

Kaj Turunen kirjoitti energiatukea hakeneesta Myllykosken bioetanolitehdashankkeesta blogiinsa. Seuraava kirjoitus käsitteli energiatukiin liittyvää korruptiota. Kuvan saa klikkaamalla suuremmaksi. KUVAKAAPPAUS/KAJ TURUSEN BLOGI

Riekkola omistaa puolisonsa kanssa 33,3 prosenttia Novanet Oy:stä Viroon rekisteröidyn Finmer Invest OÜ:n kautta. Novanet omistaa puolestaan Nurmes Biopark Oy:n. Kuvan saa klikkaamalla suuremmaksi. KUVAKAAPPAUS/VIRON KAUPPAREKISTERI

Yhtiö omistaa Nurmekseen kaavaillun biohiiltämön käyttämän jatkuvatoimisen puunhiiltoprosessin. Feedstock Optimum osti prosessin sen kehittäneeltä insinööriltä vuonna 2013. Kauppahinnaksi sovittiin 73 000 euroa.

Yhtiökokous, jossa prosessin ostamisesta päätettiin, pidettiin maaliskuussa 2013 eduskunnan lisärakennuksessa Pikkuparlamentissa. Kyseessä oli eduskunta-avustajana tuolloin toimineelle Riekkolalle normaali työpäivä.

Kokous kesti pöytäkirjan mukaan yli neljä ja puoli tuntia. Kokouksessa päätettiin myös kerätä yhtiölle 500 000 - 1 000 000 euroa uutta pääomaa. Riekkola omisti yhtiöstä tuolloin 45 prosenttia.

Yhtiöllä oli vuoden 2014 tilinpäätöksen mukaan lyhytaikaista ulkopuolista velkaa 225 000 euroa, josta suurin osa oli Kouvolan seudun ammattiopistolta (KSAO).

50 000 euroa oli kiinalaismieheltä, joka tuomittiin vuonna 2012 Kouvolan entisen elinkeinojohtajan lahjusjupakassa puolen vuoden ehdolliseen vankeuteen lahjuksen antamisesta ja kiskonnantapaisesta työsyrjinnästä.

Kaupparekisterin mukaan Riekkola on mukana kymmenkunnan yrityksen toiminnassa. Feedstock Optimumin lisäksi Riekkola vaikuttaa muun muassa Bit-Bioinno Technologies - ja Novanet -nimisissä yrityksissä.

Molemmat yhtiöt liittyvät Nurmeksen bioteollisuusaluehankkeeseen.

Novanetillä on tytäryhtiö nimeltä Nurmes Biopark Oy. Tytäryhtiö osti Nurmeksen kaupungilta 5,33 hehtaarin kokoisen tontin 150 000 eurolla kesällä 2016.

Riekkola omistaa yhdessä puolisonsa kanssa 33,3 prosenttia Novanetistä Viroon rekisteröidyn Finmer Invest OÜ:n kautta. Viron kaupparekisterin mukaan Finmer Invest on perustettu heinäkuussa 2015.

Kaksi muuta Novanetin omistamaa tytäryhtiötä ovat kiinteistöliiketoimintaan keskittyvä Heinola Fin-China Business Center Oy ja koulutukseen keskittyvä Fin-China Education Center Oy.

Kaksi kolmasosaa Novanetistä on kiinalaisomistuksessa.

30 miljoonan tukipotti

Myllykosken biohanke sai työ- ja elinkeinoministeriöltä 30 miljoonan euron energiatuen vuonna 2014 sen jälkeen, kun Lindström ja Turunen olivat julkisesti vedonneet silloiseen elinkeinoministeriin Jan Vapaavuoreen (kok).

Bioetanolitehdas oli ollut vaarassa jäädä kokonaan ilman valtiontukea. Kun tuki lopulta myönnettiin joulukuussa 2014, kutsuivat Lindström ja Turunen sitä yhteisessä tiedotteessaan ”joululahjaksi Kouvolalle”.

- On hienoa, että on ihmisiä, jotka ovat tähän hankkeeseen kuitenkin uskoneet. Ilman heitä olisi jo luovutettu aikoja sitten. Itse olen tähän asiaan uskonut ja siksi olen todella iloinen tästä päätöksestä, Lindström sanoi.

Myllykosken hanke on ollut energiatukipäätöksestä huolimatta vaikeuksissa. Sen käynnistämiselle on myönnetty Lindströmin ministerikauden aikana jo kaksi kertaa lisäaikaa.

Viimeinen takaraja on 31. heinäkuuta 2017. Kuntavaalit järjestetään sopivasti ennen sitä. Kiinalaisten sijoittajien olisi määrä saapua Suomeen vielä helmikuun aikana.

Myllykosken bioetanolitehdashankkeen taustalla on Suomen Bioetanoli Oy ja sen omistaja, entinen pontikkatehtailija Aate Laukkanen (kok). Laukkanen toimii tällä hetkellä Punkaharjun kokoomuksen varapuheenjohtajana.

Kaupparekisterin mukaan Riekkola on monessa mukana. Yritysten toiminta liittyy enemmän tai vähemmän bioenergiaan. KUVAKAAPPAUS/KAUPPAREKISTERI

Ei sivutoimea

Oikeusministeriön mukaan se oli tietoinen Riekkolan Kiinan-matkasta. Ministeriön mukaan kyseessä oli yksityismatka, jonka aikana Riekkola teki ”normaaleja virkatehtäviään” etätyönä.

Riekkolan palkka, noin 5 600 euroa kuukaudessa, juoksi tästä syystä normaaliin tapaan matkan ajan.

- Riekkolalle ei ole myönnetty kyseiselle ajalle virkavapaata tai vuosilomaa. Hän on tehnyt matkan esimiehensä ministerin (Jari Lindströmin) hyväksymänä, yhtenä perusteena suuret työtuntimäärät, oikeusministeriön hallintojohtaja Olli Muttilainen sanoo Iltalehdelle.

Iltalehden tietojen mukaan Riekkola esiintyi " yksityismatkansa " aikana oikeus- ja työministerin avustajana, joka hän toki onkin.

Valtioneuvoston kanslian alivaltiosihteerin Timo Lankisen mukaan virkasuhteessa oleviin ministerien erityisavustajiin sovelletaan pääosin virkamiehiä koskevia säädöksiä, esimerkiksi valtion virkamieslakia.

Lankisen mukaan virkamieslaissa säädetään tarkemmin muun muassa virkamiesten käyttäytymisestä, sivutoimista ja erilaisten etuuksien vastaanottamisesta.

Erityisavustajan pitää virkamieslain 18 §:n mukaan ilmoittaa sivutoimestaan valtioneuvoston kanslialle. Sivutoimia ovat virka sekä palkattu työ ja tehtävä, josta virkamiehellä on oikeus kieltäytyä.

Myös ammatti, elinkeino ja liike lasketaan sivutoimeksi.

Muttilaisen mukaan Riekkola ei ole tehnyt lakisääteistä ilmoitusta sivutoimesta. Riekkola on ilmoittanut ainoaksi luottamustehtäväkseen Kouvola Innovation Oy:n hallitusjäsenyyden.

Kouvola Innovation (KINNO) on Kouvolan kaupungin elinkeinoyhtiö. Riekkola toimi yhtiön edeltäjän, Kouvolan Yritysmagneetin myyntijohtajana.